Broj: 711-I-1482-M-277/22-02-17

Zagreb, 7. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Tamare Perko, predsjednice Uprave Hrvatske banke za obnovu i razvitak (u daljnjem tekstu: HBOR),** za davanjem mišljenja Povjerenstva,na 175. sjednici održanoj dana 7. lipnja 2022.g. daje sljedeće

**MIŠLJENJE**

**Obveznica Tamara Perko, predsjednica Uprave HBOR-a, u okviru prava da bude članica dvaju upravnih i nadzornih tijela najviše dviju neprofitnih pravnih osoba propisanog člankom 18. stavkom 5. ZSSI/21-a, može za vrijeme obnašanja navedene dužnosti obavljati povremene poslove članice Nadzornog odbora Fonda Inicijative tri mora, te joj od strane istog Fonda mogu biti podmireni troškovi aviona, smještaja u hotelu te drugi putni troškovi vezani za sudjelovanje na sjednici navedenog tijela u okviru Summita Inicijative, koji će se održati u Rigi, Latvija, dana 20. i 21. lipnja 2022.**

 Obrazloženje

Zahtjev za davanjem mišljenja Povjerenstva podnijela je obveznica Tamara Perko, predsjednica Uprave HBOR-a. U knjigama ulazne pošte Povjerenstva zahtjev je zaprimljen 3. lipnja 2022. pod poslovnim brojem 711-U-5776-M-297/22-01-3, povodom kojeg se vodi predmet broj M-297/22.

Člankom 3. stavkom 1. podstavkom 41. ZSSI/21-a propisano je da su predsjednik i članovi uprave HBOR-a obveznici u smislu odredbi navedenog Zakona, stoga je Tamara Perko povodom obnašanja dužnosti predsjednice Uprave HBOR-a obveznica u smislu odredbi ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica navodi da se nalazi u dvojbi vezanoj za mogućnost podmirenja troškova puta i smještaja od strane Fonda Inicijative triju mora (u daljnjem tekstu: Fond) u svrhu njezina sudjelovanja na sjednici Nadzornog odbora Fonda, čija je članica, koja će se održati u okviru događanja „Three Seas Initiative Summit and Business Forum” 20. i 21. lipnja 2022. godine u Rigi.

Nadalje navodi da je Inicijativa triju mora regionalna politička platforma za kooperaciju 12 zemalja članica Europske unije na području 3 mora (Jadran - Baltik- Crno more), osnovana s ciljem pružanja podrške za realizaciju zajedničkih prekograničnih strateških projekata, s naglaskom na energetsku, prometnu i digitalnu povezanost regije te da je Fond zamišljen kao financijski alat koji podupire inicijativu kroz ulaganje kapitala u projekte Inicijative (equity i quasi-equity investicije).

Također navodi da je Vlada Republike Hrvatske 14. listopada 2020. donijela odluku o ulaganju u Fond sa svrhom poticanja ostvarivanja zajedničkih projekta na području Inicijative triju mora te da je HBOR-u povjereno da u svoje ime, a za račun Vlade Republike Hrvatske, provede ulaganje u Fond i sudjeluje u Fondu u maksimalnom iznosu do 20.000.000,00 EUR-a, uvećano za naknade i troškove pristupanja i sudjelovanja u Fondu.

Obveznica iznosi da navedeno ulaganje omogućuje imenovanje jednog člana u Upravu i Nadzorni odbor Fonda, slijedom čega je temeljem Odluke Nadzornog odbora HBOR-a i Skupštine Fonda imenovana članicom Nadzornog odbora Fonda na mandat u trajanju 3 godine, počevši od 10. ožujka 2021., te da se za svoj rad u Fondu odrekla naknade na koju ima pravo. Ističe da se očekuje njezino sudjelovanje na sjednicama Nadzornog odbora Fonda te navodi osobe koje su članovi Nadzornog odbora Fonda iz država članica Inicijative triju mora (Poljska, Rumunjska, Latvija. Litva, Bugarska, Mađarska, Češka, Estonija, Slovenija).

Zaključno iznosi da svi članovi Upravnog i Nadzornog odbora Fonda prema aktima Fonda imaju pravo na podmirenje svih putnih troškova nastalih u svrhu održavanja sjednica Upravnog ili Nadzornog odbora Fonda, Summita te drugih događanja koje organizira Fond, a što u konkretnome slučaju uključuje zrakoplovnu kartu Zagreb - Riga u iznosu od 3.810,00 kn, zrakoplovnu kartu Riga – Zagreb u iznosu od 3.620,00 kn, troškove smještaja u Rigi, dva noćenja u hotelu 294,00 EUR-a te ostale putne troškove (taxi i slično), slijedom čega traži mišljenje Povjerenstva može li iste primiti.

Uvidom na javno dostupne podatke na internetu, utvrđeno je da je Inicijativa tri mora neformalna politička platforma [zemalja istočne](https://hr.wikipedia.org/wiki/Isto%C4%8Dna_Europa) i [srednje Europe](https://hr.wikipedia.org/wiki/Srednja_Europa) (država članica [Europske](https://hr.wikipedia.org/wiki/EU) unije) na potezu [Baltik](https://hr.wikipedia.org/wiki/Baltik)-[Jadran](https://hr.wikipedia.org/wiki/Jadran)-[Crno more](https://hr.wikipedia.org/wiki/Crno_more) te da područje Inicijative predstavlja 28% teritorija Europske [unije](https://hr.wikipedia.org/wiki/EU) i 22% njezina stanovništva, a ciljevi iste su jačanje regionalne političke, ekonomske, infrastrukturne, energetske i sigurnosne suradnje.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Iz zahtjeva za mišljenje proizlazi da je Republika Hrvatska jedna od 12 članica Inicijative triju mora, neformalne političke platforme [zemalja istočne](https://hr.wikipedia.org/wiki/Isto%C4%8Dna_Europa) i [srednje Europe](https://hr.wikipedia.org/wiki/Srednja_Europa), koja ima za cilj jačanje svih oblika suradnja među državama članicama na području Baltik – Jadran – Crno more, zbog čega je osnovan Fond Inicijative sa zadaćom financiranja zajedničkih projekata. Vlada Republike Hrvatske je 14. listopada 2020. donijela odluku o ulaganju u Fond te je HBOR-u povjereno da u svoje ime, a za račun Vlade RH, provede ulaganje u Fond iznosu do 20.000.000,00 EUR-a, uvećano za naknade i troškove pristupanja i sudjelovanja u Fondu.

Također proizlazi da je temeljem navedenog ulaganja obveznica imenovana u Nadzorni odbor Fonda na mandat od tri godine, pri čemu se odrekla prava na naknadu za rad u istom, iako na to ima pravo sukladno aktima Fonda, te je pozvana sudjelovati na sjednici Nadzornog odbora Fonda koja će se održati u Rigi, Latvija, dana 20. i 21. lipnja 2022. godine za vrijeme održavanja Summita Inicijative tri mora, jer Fond djeluje u sklopu navedene Inicijative.

Obveznica sukladno dokumentima Fonda ima pravo na naknadu svih troškova vezanih za održavanje sjednice Nadzornog odbora Fonda, što uključuje troškove aviona, smještaja u hotelu te druge putne troškove.

Iz svega navedenog proizlazi da je obveznica Tamara Perko, predsjednica Uprave HBOR-a, ujedno članica Nadzornog odbora Fonda Inicijative tri mora, s obzirom da je HBOR uložio financijska sredstva u Fond.

Stoga obavljanje navedene funkcije članice Nadzornog odbora Fonda ne predstavlja obnašanje druge javne dužnosti, već se radi o povremenom obavljanju drugih poslova u nadzornom tijelu Fonda Inicijative tri mora, kao neformalne političke platforme koja je osnovana od strane 12 država članica radi ostvarivanja međudržavne suradnje i s time povezanih projekata od zajedničkog interesa.

Slijedom navedenog, obveznicaTamara Perko, u okviru prava da bude članica dvaju upravnih i nadzornih tijela najviše dviju neprofitnih pravnih osoba propisanog člankom 18. stavkom 5. ZSSI/21-a, može za vrijeme obnašanja dužnosti predsjednice Uprave HBOR-a biti članica Nadzornog odbora Fonda Inicijative tri mora, te joj mogu biti podmireni troškovi aviona, smještaja u hotelu te drugi putni troškovi vezani za sudjelovanje na sjednici Nadzornog odbora Fonda u okviru Summita Inicijative, koji će se održati u Rigi, Latvija, dana 20. i 21. lipnja 2022.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Tamara Perko, elektronička dostava
2. Objava na internetskoj stranici Povjerenstva
3. Pismohrana